רשת אן־בי־סי הזמינה סדרה קומית חדשה מאת טינה פיי. את הסדרה, ששמה הזמני הוא "Tooken", כתבה פיי יחד עם שותפה לכתיבת "רוק 30", רוברט קרלוק, ותככב בה בוגרת "המשרד", אלי קמפר. כמו "רוק 30", גם הסדרה הזאת היא קומדיה המצולמת במצלמה אחת, והיא עתידה לעלות לשידור בסתיו 2014.
הסדרה תעקוב אחר עלילותיה של אשה (קמפר) שנמלטה מכת המאמינה ביום הדיון ומתחילה את חייה מחדש בניו יורק, שם גם ייערכו הצילומים. פיי (שלא תופיע בסדרה באופן קבוע) וקרלוק כתבו את פרק הפיילוט ויתפקדו כמפיקים בכירים של הסדרה לצד דייוויד מיינר, גם הוא מ"רוק 30".
"טינה ורוברט, שקיבעו את השותפות שלהם בימי 'רוק 30', יצרו עבורנו עוד קומדיה שתהיה חצופה, רגישה ופקחית", אמר יו"ר חטיבת הבידור של אן־בי־סי, בוב גרינבלט. "אף שהנושאים מוכרים, אין שום דבר דומה לזה על המסך כעת. אן־בי־סי היה הבית שלהם במשך הרבה מאוד זמן ואני שמח שהזדמן להם שוב הזדמנות לבחון את גבולות הקומדיה".
אן־בי־סי הזמינה מפיי 13 פרקים מהקומדיה. עוד פרויקטים שהיא עובדת עליהם כעת הם קומדיה על מקום עבודה בסגנון "חופשי על הבר", שגם היא מיועדת לאן־בי־סי, ועוד סיטקום על מכללת נשים המתוכנן לעלות ברשת פוקס.